Căsniciile de lungă durată sunt premiate în România. Ce condiții trebuie să îndeplinească perechile pentru a primi suma de bani?
Orașul despre care vorbim este Covasna. Primăria oraşului a declarat că va oferi un sprijin financiar celor care sărbătoresc anul acesta nunta de aur.
Prin această recompensă, Consiliul Local al oraşului Covasna dorește să sublinieze importanţa stabilităţii în căsnicie. Pentru a fi eligibil, cuplul trebuie să fie căsătorit de cel puțin 50 de ani. Suma oferită este de 800 de lei pe familie.
„Consiliul Local al oraşului Covasna, prin Direcţia de Asistenţă Socială, susţine valorile şi echilibrul socio-economic al familiei prin măsuri punctuale de sprijin financiar şi îşi propune să conştientizeze covăsnenii cu privire la importanţa stabilităţii în căsnicie, rolul acesteia şi contribuţia pe care o are la dezvoltarea comunităţii locale,” au anunţat autorităţile locale, potrivit Agerpres.ro.
”Cuplurile de aur” vor fi sărbătorite în luna septembrie, când vor avea loc Zilele oraşului, iar cele care doresc să participe la eveniment trebuie să se înscrie până pe data de 15 august.
Pe lângă stimulentul financiar de 800 lei net, fiecare cuplu va primi și un Certificat onorific. Care sunt condițiile ce trebuiesc îndeplinite:
-cuplul trebuie să împlinească 50, 60, 65 sau 70 de ani de căsnicie neîntrerupţi
-ambii soţi să aibă domiciliul în oraşul Covasna de cel puţin 25 de ani
-familia să nu aibă datorii la bugetul local
-ambii soţi să fie în viaţă la data depunerii cererii
Pentru fiecare familie sărbătorită se va realiza câte un material de prezentare. Cei care participă trebuie să le pună la dispoziţie organizatorilor un număr de maximum 50 de fotografii de la căsătorie, botezuri, zile de naştere şi alte evenimente importante pentru a ilustra povestea vieţii lor.
Detalii privind documentele necesare pot fi obţinute personal sau telefonic de la Direcţia de Asistenţă Socială din cadrul Primăriei oraşului Covasna.